Fransiya taraqqiyot agentligi ishtirokida “Chorvachilik sohasini barqaror rivojlantirishni moliyalashtirish” loyihasini amalga oshirish chora-tadbirlari to‘g‘risida

Chorvachilik mahsulotlari yetishtirish va qayta ishlash sohasida ilg‘or xorijiy texnologiyalarni faol joriy etish, fermer xo‘jaliklari va qishloq xo‘jaligi tashkilotlarining moddiy-texnika bazasini mustahkamlash, ularning ishlab chiqarish salohiyatini oshirish, shuningdek, Fransiya taraqqiyot agentligi bilan hamkorlikni yanada kengaytirish maqsadida:
 1. Quyidagilar:
 a) 2021-yil 28-iyunda O‘zbekiston Respublikasi va Fransiya taraqqiyot agentligining (keyingi o‘rinlarda — FTA) “Chorvachilik sohasini barqaror rivojlantirishni moliyalashtirish” loyihasini (keyingi o‘rinlarda — Loyiha) moliyalashtirish uchun 15 yil muddatga, shu jumladan 4 yillik imtiyozli davr bilan, 6 oylik EURIBOR+1% yillik stavkada 100,0 mln yevro miqdorida qarz ajratish to‘g‘risida bitimi (keyingi o‘rinlarda — qarz bitimi) imzolanganligi;
 b) Loyihaning umumiy qiymati 147,07 mln yevro ekvivalentida bo‘lib, shundan:
 100 mln yevro — FTAning qarzi;
 29,96 mln yevro ekvivalentidagi mablag‘lar — Loyiha ishtirokchilari (benefitsiarlar)ning ulushi;
 17,10 mln yevro ekvivalentidagi mablag‘lar, shu jumladan soliq va bojxona to‘lovlari shaklida — 13,48 mln yevro ekvivalentidagi mablag‘lar, investitsiya davrida moliyaviy xarajatlarni to‘lash shaklida — 3,61 mln yevro ekvivalentidagi mablag‘lar O‘zbekiston Respublikasining Loyihani amalga oshirishdagi ulushini tashkil etishi ma’lumot uchun qabul qilinsin.
 2. O‘zbekiston Respublikasi Bojxona kodeksiga asosan O‘zbekiston Respublikasining xalqaro shartnomalari bo‘yicha xalqaro moliya institutlari va xorijiy hukumat moliya tashkilotlari tomonidan berilgan qarzlar (kreditlar) hisobidan yuridik shaxslar tomonidan bojxona hududiga olib kiriladigan tovarlar bojxona bojidan ozod qilinganligi ma’lumot uchun qabul qilinsin.
 Belgilansinki:
 Loyihani amalga oshirish doirasida FTA qarzi hisobidan xarid qilinadigan tovarlarni (ish, xizmatlarni) va maxsus transport vositalarini olib kirishda (sotib olishda) qo‘shilgan qiymat solig‘i tovarlarni (ish, xizmatlarni) olib kiruvchilar (import qiluvchilar, xizmatlarni sotib oluvchilar) tomonidan to‘lanadi;
 ushbu bojxona boji imtiyozlari natijasida bo‘shagan mablag‘lar hamda tovarlarni olib keluvchilar tomonidan to‘langan qo‘shilgan qiymat solig‘i summasi O‘zbekiston Respublikasining Loyihani amalga oshirishdagi ulushi deb hisoblanadi;
 Loyiha dastlab Qoraqalpog‘iston Respublikasi, Toshkent, Jizzax, Sirdaryo, Qashqadaryo, Samarqand va Buxoro viloyatlarida, Loyiha doirasida nazarda tutilgan chora-tadbirlar 50 foizdan ziyod moliyalashtirilgandan so‘ng, respublikaning barcha viloyatlarida amalga oshiriladi;
 Loyiha bo‘yicha jalb etiladigan kreditga xizmat ko‘rsatish bilan bog‘liq ehtimoldagi tavakkalchiliklarni qoplash maqsadida mazkur kreditni qayta kreditlash doirasida O‘zbekiston Respublikasi marjasi 0,5 foiz miqdorida bo‘ladi;
 Veterinariya va chorvachilikni rivojlantirish davlat qo‘mitasi Loyihaning o‘z vaqtida va to‘liq amalga oshirilishi, uning muvofiqlashtirilishi va boshqarilishi, shuningdek, Loyihani amalga oshirish davrida monitoring va hisobot yuritilishi uchun mas’ul ijro etuvchi organ hisoblanadi;
 kredit liniyasini boshqarish, FTAning qarzi o‘z vaqtida o‘zlashtirilishi va maqsadli foydalanilishini ta’minlash, shuningdek, subloyihalarni amalga oshirish bo‘yicha monitoring va hisobotni yuritish funksiyalari Loyihada ishtirok etuvchi O‘zbekiston Respublikasi tijorat banklariga yuklanadi;
 qarz bitimi doirasida yuzaga kelgan barcha to‘lovlar Loyihada ishtirok etuvchi banklar bilan qayta kreditlash bitimlari imzolangunga qadar Davlat budjeti hisobidan qoplab beriladi va qayta kreditlash bitimlari imzolanganidan so‘ng Loyihada ishtirok etuvchi tijorat banklari tomonidan ularga ajratilgan mablag‘lar miqdoriga mutanosib ravishda O‘zbekiston Respublikasining respublika budjetiga qaytariladi;
 Loyihani amalga oshirish davri 5 yilni (2022 — 2026-yillar) tashkil etadi.
 3. Quyidagilar:
 “Chorvachilik sohasini barqaror rivojlantirishni moliyalashtirish” loyihasining asosiy texnik-iqtisodiy ko‘rsatkichlari 1-ilovaga muvofiq;
 “Chorvachilik sohasini barqaror rivojlantirishni moliyalashtirish” loyihasi doirasida mablag‘lardan foydalanish sxemasi 2-ilovaga muvofiq;
 “Chorvachilik sohasini barqaror rivojlantirishni moliyalashtirish” loyihasi doirasida Fransiya taraqqiyot agentligining qarzini so‘ndirish, foiz va komissiya to‘lovlarini amalga oshirishning prognoz jadvali 3-ilovaga muvofiq;
 “Chorvachilik sohasini barqaror rivojlantirishni moliyalashtirish” loyihasini amalga oshirish bo‘yicha “Yo‘l xaritasi” 4-ilovaga muvofiq tasdiqlansin.
 4. Veterinariya va chorvachilikni rivojlantirish davlat qo‘mitasi bir oy muddatda belgilangan tartibda qo‘mita huzurida yuridik shaxs maqomiga ega bo‘lgan FTA ishtirokida “Chorvachilik sohasini barqaror rivojlantirishni moliyalashtirish” loyihasini amalga oshirish guruhini (keyingi o‘rinlarda — loyihani amalga oshirish guruhi) tashkil etsin.
 5. Veterinariya va chorvachilikni rivojlantirish davlat qo‘mitasi raisi, Qoraqalpog‘iston Respublikasi Vazirlar Kengashi Raisi va viloyatlar hokimlari zimmasiga Loyiha doirasidagi tadbirlarni samarali amalga oshirish uchun zarur shart-sharoitlarni yaratish, shuningdek, FTA va milliy qonunchilik hujjatlari talablariga muvofiq tegishli hisobotlar va hujjatlarning o‘z vaqtida tayyorlanishi hamda taqdim etilishini ta’minlash uchun shaxsiy mas’uliyat yuklansin.
 6. Moliya vaziriga O‘zbekiston Respublikasi nomidan Veterinariya va chorvachilikni rivojlantirish davlat qo‘mitasi hamda Loyihada ishtirok etuvchi tijorat banklari bilan FTAning qarz mablag‘larini qayta kreditlash bo‘yicha uch tomonlama bitimlarni imzolash, shuningdek, zarur hollarda ushbu bitimlarga o‘zgartirishlar va qo‘shimchalar kiritish vakolati berilsin.
 Investitsiyalar va tashqi savdo vazirligi hamda Veterinariya va chorvachilikni rivojlantirish davlat qo‘mitasi ikki oy muddatda Loyihada ishtirok etuvchi kamida beshta tijorat banklarining ro‘yxatini shakllantirsin.
 7. Veterinariya va chorvachilikni rivojlantirish davlat qo‘mitasi:
 Loyihani amalga oshirish davrida Loyihani amalga oshirish guruhining yillik xarajatlar smetasini va shtatlar jadvalini tasdiqlash uchun har yili Moliya vazirligiga kiritsin;
 Loyiha bo‘yicha o‘zlashtirilgan mablag‘lar hamda erishilgan natijalar yuzasidan ma’lumotlarni o‘zining rasmiy veb-saytida muntazam joylashtirib borsin.
 8. Adliya vazirligi:
 O‘zbekiston Respublikasi va FTA o‘rtasidagi qarz bitimi;
 Veterinariya va chorvachilikni rivojlantirish davlat qo‘mitasi hamda Loyihada ishtirok etuvchi tijorat banklari bilan birgalikda Loyiha doirasida FTAning qarzlarini qayta kreditlash bitimlari va ularga kiritiladigan o‘zgartirishlar yuzasidan belgilangan tartibda yuridik xulosalar bersin.
 9. Mazkur qarorning ijrosini samarali tashkil qilishga mas’ul va shaxsiy javobgar etib Veterinariya va chorvachilikni rivojlantirish davlat qo‘mitasi raisi B.T. Norqobilov belgilansin.
 Qaror ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasi Bosh vazirining o‘rinbosarlari J.A. Qo‘chqorov va Sh.M. G‘aniyev zimmasiga yuklansin.
 Amalga oshirilayotgan chora-tadbirlar natijadorligi yuzasidan 2022-yil 15-may va 2022-yil 15-dekabrga qadar O‘zbekiston Respublikasi Prezidentiga axborot berilsin.